Zdeno Chára

Zdeno Chára (* 18. marec 1977, Trenčín) je bývalý slovenský hokejový obranca. Je najvyšším hráčom, aký kedy hral v NHL, a tiež prvý slovenský hráč, ktorý ako kapitán mužstva získal Stanley cup (v sezóne 2010/11). V slovenskej reprezentácii získal dve strieborné medaily na MS 2000 a MS 2012. Jeho otec Zdeněk Chára pochádza z Česka, bol reprezentantom Česko-Slovenska v zápasení.

Prezidentka Zuzana Čaputová v júni 2021 vyznamenala Zdena Cháru Radom Ľudovíta Štúra II. triedy za mimoriadne zásluhy v oblasti športu a za mimoriadne šírenie dobrého mena Slovenskej republiky v zahraničí.

Klubový hokej 
S hokejom začínal v rodnom meste, v klube Dukla Trenčín. Jeho hokejové začiatky boli ťažké. Tréneri kvôli jeho výške veľmi neverili, že môže profesionálne hrávať hokej. Po dorasteneckých a juniorských začiatkoch v Dukle Trenčín prestúpil v sezóne 1995/96 do Sparty Praha. V roku 1996 ho draftoval klub NHL New York Islanders v treťom kole ako 56. v poradí. Začal hrať v nižšej profesionálnej súťaži WHL za Prince George Cougars. Prvý zápas v NHL odohral v roku 1997 za New York Islanders. V nasledujúcej sezóne sa stal hráčom základného kádra, pričom spočiatku mal výrazne defenzívne úlohy, na čo využíval svoju robustnú postavu.

V roku 2001 ho jeho klub vymenil za Alexeja Jašina a právo výberu v druhom kole draftu do klubu Ottawa Senators. V Ottawe sa stal jedným z kľúčových hráčov. Bol prvým hráčom klubu, ktorý bol na konci sezóny vybraný do All Stars tímu NHL. V roku 2004 sa dostal do výberu troch najlepších obrancov súťaže, ktorí súťažili o Norris Trophy – cenu pre najlepšieho obrancu NHL. Napokon skončil druhý za Scottom Niedermayerom. V sezóne 2004/05 (počas lockoutu v NHL) hral za Färjestad BK v švédskej Elitserien. V drese Färjestadu sa prebojoval až do finále play-off, kde ale tím nakoniec podľahol Frölunde. Na sezónu 2005/06 mal platnú zmluvu s Ottawou Senators, ktorá mu zaručovala ročný príjem 3,724 mil. USD. V základnej časti zaznamenal svoje bodové maximum – 43 bodov. 

Pred ďalším ročníkom podpísal ako voľný hráč päťročný kontrakt s Boston Bruins s ročným zárobkom 7,5 milióna dolárov, pričom sa stal kapitánom mužstva. V prvej tamojšej sezóne si vyrovnal svoj bodový rekord, klub sa však do play-off neprebojoval. V roku 2009 sa v zápase All-Star predstavil v súťaži o najtvrdšiu strelu, prekonal rekord Ala Iafrateho strelou s rýchlosťou /h. Po sezóne získal ako prvý Slovák ocenenie James Norris Memorial Trophy pre najlepšieho obrancu sezóny. 

V sezóne 2010/11 získal so svojím mužstvom ako prvý slovenský kapitán Stanley cup. Zároveň sa tak po Nicklasovi Lidströmovi stal druhým európskym kapitánom, ktorý dosiahol tento úspech. Počas výluky v NHL 2012/13 pôsobil v klube Kontinentálnej hokejovej ligy HC Lev Praha. 
3. novembra 2012 v zápase proti Slovanu Bratislava utrpel po jeho zákroku protihráč Miroslav Šatan zranenie krčnej chrbtice, ktoré ho vyradilo do konca klubovej sezóny.

Na konci roku 2020 prestúpil z Bostonu Bruins, kde hral neuveriteľných 14 sezón, do Washingtonu Capitals. S Washingtonom podpísal ročnú zmluvu na 795 tisíc dolárov.

V septembri 2021 ho ako voľného hráča angažoval New York Islanders a v nasledujúcom roku ukončil hokejovú kariéru.

Individuálne úspechy 
2007 - NHL All-Star Game
2008 - NHL All-Star Game
2009 - NHL All-Star Game
2009 - James Norris Memorial Trophy
2011 - NHL All-Star Game
2011 - Mark Messier Leadership Award
2012 - NHL All-Star Game
2014 - NHL All-Star Game

Tímové úspechy 
2000 - Striebro na Majstrovstvách sveta (Slovensko)
2011 - Prince of Wales Trophy (Boston Bruins)
2011 - Stanley Cup (Boston Bruins)
2012 - Striebro na Majstrovstvách sveta (Slovensko)
2013 - Prince of Wales Trophy (Boston Bruins)
2014 - President´s Trophy (Boston Bruins)

Míľniky 

 2009, 2011, 2012, 2013 – najlepší slovenský hokejista v ankete Zlatý puk
 2004, 2006, 2009, 2010, 2013 – najlepší slovenský obranca v ankete Zlatý puk
 2004, 2009 – 1. tím NHL All Stars
 2006, 2008 – 2. tím NHL All Stars
 2007, 2008, 2009, 2011 a 2012 – víťaz súťaže o najtvrdšiu strelu  pri príležitosti zápasu All Stars NHL

Klubová štatistika

Reprezentácia 

Zdeno Chára reprezentoval Slovensko na majstrovstvách sveta v rokoch 1999, 2000 (striebro), 2001, 2004, 2005, 2007 a 2012 (striebro). V rokoch 2002 a 2003 sa nezúčastnil šampionátov preto, že v tom čase hral o Stanley Cup s Ottawou Senators. Reprezentoval aj na Svetovom pohári v roku 2004, zimných olympijských hrách 2006 v Turíne a zimných olympijských hrách 2010 vo Vancouveri. Spolu v reprezentácii odohral 82 zápasov, strelil 9 gólov. Nosí dres číslo 33.

MS 2005 
Na šampionáte vo Viedni a Innsbrucku obsadila slovenská reprezentácia piate miesto. Po dobrých výkonoch v základnej skupine (Bielorusko 2:1, Rusko 3:3 a Rakúsko 8:1), postúpilo Slovensko do ďalších bojov z prvého miesta. V osemfinálovej skupine slovenská reprezentácia prehrala s Českom (1:5), ďalšie dva zápasy však vyhrala (Švajčiarsko 3:1, Kazachstan 3:1). V skupine skončilo Slovensko na treťom mieste za Ruskom a Českom a v štvrťfinále sa stretlo s Kanadou. V dramatickom zápase prehralo 4:5 gólom Joe Thorntona, streleným štyri minúty pred koncom zápasu, a bolo vyradené z bojov o medaily. 

Zdeno Chára odohral na šampionáte všetkých sedem zápasov Slovenska. V celkovom bodovaní získal dva body za prihrávky Mariánovi Hossovi na góly v zápase s Rakúskom a Švajčiarskom.

Zimné olympijské hry 2006 
Slovensko skončilo na piatom mieste. Po kvalitných výkonoch v základnej skupine, ktorú vyhralo bez straty bodu, bolo vyradené v štvrťfinále Českom. Zdeno Chára patril medzi obranné opory mužstva. Dal jeden gól a na jeden prihral, v +/- hodnotení patril medzi najlepších hráčov Slovenska.

MS 2007 
Zdeno Chára prijal pozvánku slovenského reprezentačného trénera Júliusa Šuplera a bol najväčšou hviezdou slovenského mužstva v obranných radoch. V 7 zápasoch strelil 3 góly a pridal asistenciu, pripísal si tiež 4 plusové body. Mužstvo prehralo so Švédskom vo štvrťfinále a obsadilo 6. miesto.

Zimné olympijské hry 2010 
Na týchto olympijských hrách skončilo Slovensko štvrté. V základnej skupine síce prehralo s Českom, ale dokázalo poraziť Rusko a Lotyšsko a v tabuľke skončilo tretie. Vo vyraďovacej fáze turnaja reprezentácia vyradila v kvalifikačnom kole Nórsko (4:3) a v štvrťfinále podala výborný výkon so Švédskom (taktiež 4:3) a postúpila do semifinále. Tam bolo Slovensko vyradené Kanadou (2:3) a v boji o bronz porazené Fínskom 3:5. 

Chára odohral všetkých sedem zápasov, tréner Filc ho umiestnil do prvej formácie s Andrejom Meszárošom, získal tri body za tri asistencie.
Na tomto turnaji bol kapitánom mužstva.

MS 2012 
Posilnil reprezentačný výber Vladimíra Vůjtka na svetovom šampionáte vo Švédsku a Fínsku a bol kapitánom mužstva. Slovensko sa po kvalitných výkonoch prekvapivo prebojovalo až do finále. Chára v stretnutí proti Ruskom (2:6 ) strelil svoje prvé dva góly na tomto podujatí.

Zimné olympijské hry 2014 
Vůjtek ho nominoval na zimné olympijské hry v Soči, pričom bude vlajkonosičom slovenskej výpravy. Určite tak vynechá minimálne jeden zápas Bostonu, na čo dostal povolenie od vedenia mužstva.

Štatistika na významných podujatiach

Osobný život 
14. júla 2007 sa Chára v Nemšovej oženil so svojou dlhoročnou priateľkou Tatianou Biskupičovou. 
 27. apríla 2009 sa im narodilo ich prvé dieťa, dcéra Elliz Victoria. Je jedným z ambasádorov charitatívnej organizácie Right to Play (Právo hrať). V júli 2008 strávil dva týždne v Mozambiku a s obrancom Calgary Flames Robynom Regehrom vystúpil na horu Kilimandžáro, bez vystúpu na najvyšší vrchol kvôli výškovej chorobe .
Okrem slovenčiny ovláda angličtinu, švédčinu, ruštinu a nemčinu.

17. apríla 2023 Chára odbehol bostonský maratón v čase 3:38:23. Trať dlhú 42.2 kilometra zabehol v tempe 5:10 / kilometer. Jeho pretekové číslo bolo 3333.

Referencie

Iné projekty

Externé odkazy 
 
 Zdeno Chára

Slovenskí hokejisti
Slovenskí olympionici
Hráči Dukly Trenčín
Hráči ŠHK 37 Piešťany
Hráči New York Islanders
Hráči Färjestad BK
Hráči Ottawa Senators
Hráči Boston Bruins
Hráči HC Lev Praha
Hráči Washington Capitals
Slovenskí hokejisti draftovaní NHL
Hokejisti draftovaní klubom New York Islanders
Hokejisti na Zimných olympijských hrách 2006‎
Víťazi Stanleyho pohára
Účastníci MS v hokeji 1999
Účastníci MS v hokeji 2000
Účastníci MS v hokeji 2001
Účastníci MS v hokeji 2004
Účastníci MS v hokeji 2005
Účastníci MS v hokeji 2007
Účastníci MS v hokeji 2012
Slovenské osobnosti českého pôvodu
Držitelia Radu Ľudovíta Štúra II. triedy
Osobnosti z Trenčína
Držitelia Krištáľového krídla